ก่อนหน้านี้ได้เคยมาชิมพายของร้าน Holy Moly ไปแล้ว ตอนนั้นส่วนใหญ่จะเป็นพายของคาวซะเยอะทั้ง Rouge Pig พายไส้หมูดำเนื้อนุ่ม รสกลมกล่อม และ Shroomsพายที่มีทั้งเห็ดทรัฟเฟิล เห็ดพอร์โทเบลโลหอมๆ อยู่ด้านใน ส่วนตัวชอบ 2 เมนูนี้มากเพราะรู้สึกว่าจะเป็นเมนูที่บ่งบอกความเป็น Holy Moly ได้ชัดเจนและที่สำคัญอร่อยยยอ่า…

ได้ยินว่ามาเปิดอีกสาขาที่ชั้น G พารากอนด้วย (หน้าร้านตะลิงปลิง) เลยแวะมาซะหน่อยเผื่อจะมีอะไรใหม่ๆ น่าสนใจ และก็ไม่ผิดหวังเพราะล่าสุดทางร้านมีออกพายของหวานมาทั้งพายชาไทย พายลาวา และก็มีโยเกิร์ตด้วย จัดมาสิครัชรออัลไล มาทั้งทีของใหม่ต้องลองให้ครบ เริ่มจากพายชาไทย (Thai Tea) ก่อนเลยส่วนตัวเป็นคนชอบชาไทยมากๆ จินตนาการไปถึงรสชาติหวานๆ มันๆ แบบชาชัก แต่เอาเข้าจริงพายชาไทยของ Holy Moly รสชาติไม่หวานขนาดนั้น คนที่ไม่ค่อยชอบหวานน่าจะถูกใจกับพายตัวนี้ ถัดมาที่พายลาวา (Egg Lava) อันนี้บอกเลยอร่อยกว่าที่คาดไว้มีความเป็นไข่ลาวาชัดเจน รสออกหวานๆ เค็มนิด ประมาณนี้เลยยย ใช่เลยยย กินแล้วทำให้นึกถึงซาลาเปาลาวาไส้ทะลักของร้านอาหารจีนดังๆ ถามว่าชอบตัวไหนมากกว่า ชอบพายลาวามากกว่าน่ะ อาจจะเป็นเพราะอร่อยกว่าที่คิดไว้ คิดว่าซาลาเปาลาวาคือที่สุดแล้วงัย แต่มาเจอพายลาวาไส้ทะลักกินคู่กับแป้งพายกรุบกรอบนี่อร่อยไปอีกแบบ

มาถึงเมนูโยเกิร์ตบ้าง ถึงจะมีหลายตัวให้เลือกแต่ทุกตัวจะเป็นโยเกิร์ตที่ใช้รสชาติเดียวกันหมด อยู่ที่ว่าใครชอบรสแบบไหนก็สั่ง topping ที่ต่างกันไป เห็นโยเกิร์ตแล้วก็ต้องกินคู่กับผลไม้ ขอลอง Strawberry Balsamic (135.-) คุณเอ๋ยยย… ใครชอบเปรี้ยวต้องตัวนี้เลย เพราะโยเกิร์ตว่าเปรี้ยวแล้วมาเจอสตรอเบอร์รี่ไม่พอ มีน้ำส้ม balsamic เพิ่มเข้าไปอีก เข้าใจว่าเชฟชาร์ลีคงอยากทดลองเอาส่วนผสมอาหารคาวอย่าง balsamic มาทำเป็นของหวานแต่คงเกินความเข้าใจของเรา ลิ้นเรายังไปไม่ถึงจุดจุดนั้น ฮ่า ฮ่า ฮ่า ในถ้วยถึงจะมีมาร์ชเมลโลมาเบรค แต่เราว่าก็ยังเบรคไม่อยู่น่ะ อาจจะเป็นคนไม่ค่อยชอบอะไรที่รสเปรี้ยวจัดอยู่แล้วด้วยมั้ง แต่สำหรับใครที่ปลื้มกับความจี้ดจ้าดเจ้าตัวนี้สนองคุณได้แน่นอน

ขอลองอีกสักตัวกับ Honey Parmesan (135.-) ตัวนี้เห็นมีน้ำผึ้งผสมน่าจะเบรคความเปรี้ยวของโยเกิร์ตได้ดี และก็จริงๆ ด้วย ถ้วยนี้มีความหวานของรังผึ้ง (ที่เห็นเป็นก้อนสีเหลืองอำพันนั่นแหละ รังผึ้งจริงๆ เลย) ที่หวาน หวานจริงๆ พอกินคู่กับโยเกิร์ตแล้วถ้วยนี้อร่อยเลย กินได้เรื่อยๆ จนหมด ถ้วยนี้ยังคงรู้สึกได้ถึงการทดลองของเชฟชาร์ลีที่จับเอาของคาวอย่างพาร์เมซานชีสที่เป็นแผ่นเหลืองนวลนั่นมากินกับของหวาน แต่สำหรับถ้วยนี้ถือว่าผ่านน่ะ ทั้งความหวานของรังผึ้ง ความเค็มกลมกล่อมของพาร์เมซานชีส มาเจอกับความเปรี้ยวของโยเกิร์ต ถ้วยนี้น่าจะเป็นของหวานที่บ่งบอกความเป็น Holy Moly ได้เลย